Peter Skaarup (DF), 2001-03-27:
I Dansk Folkeparti har vi med spænding set frem til det her forslag.
Det blev slået op som den helt store julegave, som en anden ordfører var inde på lidt tidligere, men rent faktisk er vi nok enige i den beskrivelse, at julegaven, når man pakker den ud, ikke er så voldsomt spændende.
Det viser sig, at indholdet ikke rigtig står mål med den markedsføring, som blev iscenesat fra regeringens side.
Måske er en af årsagerne, at Det Radikale Venstre jo også sidder i regeringen og har været inde ved fintællingen og luget nogle af de paragraffer ud, som vi ville ønske os var med.
Men uanset det er situationen den, at det her forslag langtfra står mål med forventningerne og derfor også får nogle ganske gevaldige problemer med at leve op til de forventninger, der måtte være stillet befolkningen i udsigt. Så vi tror ikke på, at det her flytter ret meget, desværre.
Vi tror på, at det vil være en sovepude, hvor vi igen ser, at der måske er skabt nogle forventninger om et alvorligt indgreb over for antallet af asylansøgere, den
Det er fuldstændig klart for os.
Det har været diskuteret i forbindelse med debatten i dag, at der har været kritik af høringsfristerne, og den kritik deler vi.
Vi synes, at det her skal gennemføres hurtigt, men det skal ikke være sådan, at nogle af dem, der har berettigede indvendinger, ikke får mulighed for at komme til stede og ikke får fremført de synspunkter, de måtte have.
Vi har bemærket, at f.eks. Dansk Fængselsforbund i forbindelse med de kommentarer, det måtte have til det her forslag, tilfældigt finder ud af her den 23. marts, at der er det her lovforslag på vej, kontakter så Indenrigsministeriet, får tilsendt lovforslaget med bud og kan så senere den 23. marts få den her høringsskrivelse, der er tale om.
Men det er jo ikke lang tid, hvis vi f.eks. som ordførere her i salen skal have lejlighed til at kigge nogle af de ting igennem, der måtte fremkomme fra høringsberettigede parter, og så have nogen som helst mulighed for at sætte os ind i, hvad det er, der menes rundtomkring i systemet, og det er jo ret alvorlige indvendinger, f.eks. Dansk Fængselsforbund fremkommer med i sit høringssvar.
Det tror jeg alle er enige om.
Man gør bl.a. opmærksom på, at sikkerhedsniveauet i Sandholm ikke kommer til at svare til den normale standard
inden for Kriminalforsorgen
Man gør opmærksom på, at det er meget nemt at forcere de hegn, der er tale om, så hvis det bliver sådan, at der kommer ret mange kriminelle asylsøgere ind i en kortere eller længere periode, som skal være der, ja, så vil det være meget nemmere at flygte derfra, end det vil være fra andre af Kriminalforsorgens institutioner, hvor det jo i forvejen er muligt at flygte.
Vi ved fra de årlige tal på, hvor mange flugter der er, at det i forvejen er ret mange, så derfor er det nogle alvorlige indvendinger, der kommer.
Man mener også fra Dansk Fængselsforbunds side, at antallet af pladser samlet set vil blive 80 og ikke 110, som det nævnes i forslaget.
Man mener, det er meget usikkert, om det generelt holder med de belægningsforudsætninger, der er lagt op til i forslaget, for man siger, at når man iscenesætter de her lidt skærpede sanktioner, betyder det ofte, at der er modvillighed, og det gør, at den enkelte person, der er i området, ikke ønsker at tale med myndighederne.
Det kan så medføre, at den pågældende er der en længere periode, end man normalt regner med.
Man siger også, at det udeomkring i de enkelte arresthuse er et problem, fordi man i første omgang skal frihedsberøve sådanne mennesker ude i landet selvfølgelig, og så skal de i en kortere periode opholde sig dér.
Der har man ikke taget hensyn til de problemer, der vil være med transport og med ophold dér, med den kapacitet, som der vil ske en belastning af ude lokalt. Så der er en hel del udestående spørgsmål, som vi vil fokusere meget på under udvalgsbehandlingen af det her forslag. Der nævnes også, at det måske er en stor ekstraopgave, der skal løses, og hvis den skal løses, så kræver det
ekstra ressourcer til Kriminalforsorgen, og den finder i forvejen, at personaleressourcerne er i underkanten af, hvad den kan leve med, og derfor bliver personalet presset meget hårdt.
Det bekymrer dem meget, siger de.
Så der er altså en hel række ting, som vi er nødt til at kigge meget alvorligt på under udvalgsarbejdet, og som vi vil stille spørgsmål om. Når det så er sagt, er spørgsmålet også: Kommer det til at virke?
Kommer det til at batte ret meget?
Set med vores øjne, så er der ikke nogen tvivl i vores sind
om, at når man begår kriminalitet som asylansøger, så bryder man nogle helt afgørende forudsætninger for at kunne være til stede her i landet og få det asyl, man eventuelt søger, og vi så altså gerne, at lovgivningen var indrettet på en sådan måde, at begik man kriminalitet, overtrådte man lovgivningen, skulle man ikke have yderligere behandling eller frihedsberøvelse, så skulle man sendes hjem, hvor man kom fra, sådan at man ikke lå det danske system til last.
Hvis man ikke kan finde ud af at overholde den lovgivning, som er i det nye land, man kommer til, så er man ikke berettiget til at forblive her.